钦定古今图书集成/理学汇编/经籍典/第196卷 > 日知录二 > 城成周
## 钦定古今图书集成/理学汇编/经籍典/第196卷 > 日知录二 > 城成周

《昭公三十二年传》：“冬十一月，晋魏舒、韩不信如京师，
合诸侯之大夫于狄泉，寻盟，且令城成周。魏子南面。
卫彪傒曰：‘魏子必有大咎。干位以令大事，非其任也。
《诗》曰：‘敬天之怒，不敢戏豫；敬天之渝，不敢驰驱’。况敢
干位以作大事乎’？”《定公元年传》：“春王正月辛巳，晋魏
舒合诸侯之大夫于狄泉，将以城成周。魏子莅政。卫”
彪傒曰：“将建天子，而易位以令，非义也。大事干义，必
有大咎，晋不失诸侯，魏子其不免乎！”此是一事，《左氏》
两收而失删其一。周之正月，晋之十一月也。其下文
曰：“己丑，士弥牟营成周，计丈数，揣高卑，度厚薄，仞沟
洫，物土方，议远迩，量事期，计徒庸，虑财用，书糇粮，以
令役于诸侯。”又曰：“庚寅栽，宋仲几不受功”庚寅即己
丑之明日，而传分为两年，岂有迟之两月，而始栽宋
仲几，乃不受功者乎？且此役不过三旬而毕矣。